**16**

**Prva obravnava**

Na podlagi 3., 7. in 32. člena Zakona o gospodarskih javnih službah (Uradni list RS, št. [32/93](https://www.uradni-list.si/glasilo-uradni-list-rs/vsebina/1993-01-1350), [30/98](https://www.uradni-list.si/glasilo-uradni-list-rs/vsebina/1998-01-1224) – ZZLPPO, [127/06](https://www.uradni-list.si/glasilo-uradni-list-rs/vsebina/2006-01-5348) – ZJZP, [38/10](https://www.uradni-list.si/glasilo-uradni-list-rs/vsebina/2010-01-1847) – ZUKN in [57/11](https://www.uradni-list.si/glasilo-uradni-list-rs/vsebina/2011-01-2638) – ORZGJS40), 3. in 17. člena Zakona o prekrških (Uradni list RS, št. [29/11](https://www.uradni-list.si/glasilo-uradni-list-rs/vsebina/2011-01-1376) – uradno prečiščeno besedilo, [21/13](https://www.uradni-list.si/glasilo-uradni-list-rs/vsebina/2013-01-0786), [111/13](https://www.uradni-list.si/glasilo-uradni-list-rs/vsebina/2013-01-4126), [74/14](https://www.uradni-list.si/glasilo-uradni-list-rs/vsebina/2014-01-3062) – odl. US, [92/14](https://www.uradni-list.si/glasilo-uradni-list-rs/vsebina/2014-01-3705) – odl. US, [32/16](https://www.uradni-list.si/glasilo-uradni-list-rs/vsebina/2016-01-1364), [15/17](https://www.uradni-list.si/glasilo-uradni-list-rs/vsebina/2017-01-0740) – odl. US, [73/19](https://www.uradni-list.si/glasilo-uradni-list-rs/vsebina/2019-01-3233) – odl. US, [175/20](https://www.uradni-list.si/glasilo-uradni-list-rs/vsebina/2020-01-3096) – ZIUOPDVE, [5/21](https://www.uradni-list.si/glasilo-uradni-list-rs/vsebina/2021-01-0110) – odl. US in [38/24](https://www.uradni-list.si/glasilo-uradni-list-rs/vsebina/2024-01-1289) ) in 19. člena Statuta Mestne občine Nova Gorica (Uradni list RS, št. 13/12, 18/17 in 18/19) je Mestni svet Mestne občine Nova Gorica na seji dne \_\_\_\_\_\_\_\_\_\_\_\_\_\_ sprejel

**O D L O K**

**o spremembah in dopolnitvah Odloka o koncesiji za opravljanje lokalne gospodarske javne službe urejanja in čiščenja javnih površin na območju**

**Mestne občine Nova Gorica za mesto Nova Gorica in naselja Solkan, Kromberk,**

**Rožna Dolina in Pristava**

1. člen

V Odloku o koncesiji za opravljanje lokalne gospodarske javne službe urejanja in čiščenja javnih površin na območju Mestne občine Nova Gorica za mesto Nova Gorica in naselja Solkan, Kromberk, Rožna Dolina in Pristava (Uradni list RS, št. 8/10, 68/17 in 19/18) se v 6. členu šesti odstavek črta.

1. člen

V 7. členu, v prvem odstavku se drugi stavek spremeni tako, da se glasi:

» Na njih je mogoče pod pogoji iz odloka, ki ureja posebno rabo javnih površin, pridobiti dovoljenje za posebno rabo javnih površin.«.

Drugi in tretji odstavek se črtata.

1. člen

8. člen se spremeni tako, da se glasi:

» 8. člen

(interventna dela na gospodarski javni infrastrukturi)

V primerih prekopavanja javnih površin zaradi nujnih interventnih del na gospodarski javni infrastrukturi je izvajalec posega dolžan najkasneje v roku 24 ur obvestiti občinsko upravo o izvajanju del in takoj po končanju del obnoviti javno površino v začasno prvotno stanje. Končno primopredajo vrnitve v prvotno stanje potrdita izvajalec interventnega posega in izvajalec javne službe po dveh mesecih z zapisnikom, ki ga predata občinski upravi.«

1. člen

Za 9. členom se doda nov 9. a člen, ki se glasi:

» 9. a člen

(Hortikulturna komisija)

(1)Za reševanje posameznih vprašanj, ki se nanašajo na urejanje in načrtovanje zelenih površin, drevnin in grmovnic, vključno z izdajo mnenj glede posekov dreves, župan s sklepom imenuje hortikulturno komisijo.

(2)Mandat Hortikulturne komisije je vezan na mandat župana. Župan lahko posameznega člana ali celotno Hortikulturno komisijo razreši pred iztekom mandata in imenuje novo.

(3)Hortikulturna komisija je sestavljena iz predstavnika organa občinske uprave pristojnega za prostor, predstavnika organa občinske uprave pristojnega za gospodarske javne službe, predstavnikov svetov krajevnih skupnosti iz območja, na katerem velja ta odlok in zunanjih strokovnjakov s tega področja.

(4)Hortikulturna komisija se sestaja na terenskih ogledih, katere sklicuje predstavnik organa občinske uprave pristojnega za prostor, ki tudi opravlja strokovne in tehnično administrativne naloge potrebne za delo Hortikulturne komisije.

(5)Hortikulturna komisija je sklepčna, če je na ogledu navzoča večina njenih članov. Člani imajo pravico razpravljati in podati svoje strokovno mnenje. Na podlagi večinskega mnenja prisotnih članov se sprejme enotno mnenje Hortikulturne komisije, ki se zapiše v zapisnik.«.

1. člen

10. člen se spremeni tako, da se glasi:

»(1) Drevja na urbanih območjih ni dovoljeno sekati brez dovoljenja pristojnega organa (v nadaljevanju: dovoljenje).

(2) Dovoljenje se izda na podlagi mnenja Hortikulturne komisije.

(3) Ne glede na prvi odstavek tega člena dovoljenje ni potrebno za:

poseke dreves na javnih površinah ali javnem dobru v lasti občine v primeru, ko iz mnenja Hortikulturne komisije izhaja, da je posek drevesa utemeljen;

za sekanje sadnega drevja in okrasnega grmovja na zasebnih površinah.

(4) Ne glede na prvi in drugi odstavek tega člena dovoljenje in mnenje Hortikulturne komisije nista potrebna v primeru, ko drevo zaradi preraščenosti, fizičnega propada, naravnih katastrof in drugih razlogov ogroža osebe, infrastrukturo, varnost cestnega prometa ali premoženja. O takih primerih je izvajalec javne službe dolžan nemudoma obvestiti pristojni organ.

(5) V primeru, ko iz mnenja Hortikulturne komisije izhaja, da je posek drevesa utemeljen, drevo pa raste v neposredni bližini večstanovanjskega objekta, je pred izdajo dovoljenja za posek vlogi potrebno priložiti soglasja večine etažnih lastnikov tega večstanovanjskega objekta.

(6) Stroški poseka bremenijo:

na javnih površinah – občinski proračun;

* na funkcionalnih površinah objektov in na površinah v zasebni lasti – lastnike objektov oziroma površin.«

1. člen

36. in 37. člen se črtata.

1. člen

V 65. členu se v prvem odstavku 1. točka spremeni tako, da se glasi:

»1. V primerih prekopavanja javnih površin zaradi nujnih interventnih del na gospodarski javni infrastrukturi najkasneje v roku 24 ur ne obvesti občinske uprave o izvajanju del (8. člen);«

V prvem odstavku se 2. in 3. točka črtata. Dosedanje 4. do 15. točka postanejo 2. do 13. točka.

1. člen

V 66. členu se v prvem odstavku 1. točka črta. Dosedanji 2. in 3. točka postaneta 1. in 2. točka.

1. člen

V 70. členu se v drugem odstavku črtata prva in druga alineja.

1. člen

Ta odlok začne veljati petnajsti dan po objavi v Uradnem listu Republike Slovenije, uporabljati pa se začne 1. januarja 2025.

Številka: 354-18/2008

Nova Gorica, dne

Samo Turel

ŽUPAN



Številka:354-18/2008-17

Nova Gorica, dne 8. oktobra 2024

O B R A Z L O Ž I T E V

**1. Razlogi, ki utemeljujejo potrebo po sprejetju Odloka o spremembi in dopolnitvi Odloka o koncesiji za opravljanje lokalne gospodarske javne službe urejanja in čiščenja javnih površin na območju Mestne občine Nova Gorica za mesto Nova Gorica in naselja Solkan, Kromberk, Rožna Dolina in Pristava**

Spremembe in dopolnitve veljavnega odloka so potrebne zaradi sprejema novega odloka, ki ureja posebno rabo javnih površin ter iz razloga, ker želimo podrobneje urediti delovanje Hortikulturne komisije.

**2. Cilji, ki se želijo doseči s sprejemom odloka:**

Cilj je predvsem uskladitev odloka glede na to, da je v sprejemanju nov odlok o posebni rabi javnih površin, ki bo celovito in natančneje opredeljeval zlasti vrste posebnih rab javnih površin, postopek izdaje dovoljenja, odmero občinske takse ter nadzor nad izvajanjem določil odloka.

**3. Pravne podlage za sprejem odloka:**

* Statut Mestne občine Nova Gorica (Uradni list RS, št. 13/12, 18/17, 18/19).

**4. Rešitve in posledice, ki bodo nastale s sprejemom predlaganega odloka:**

Bistvene dopolnitve in spremembe so naslednje:

* črta se določilo, ki je predvidevalo izdajo dovoljenja za posebno rabo javnih površin, ker se to področje celovito ureja z novim odlokom o posebni rabi javnih površin,
* natančneje se predpiše vlogo, imenovanje in način dela Hortikulturne komisije,
* črta se določila, ki urejajo odgovornost organizatorja prireditve, iz razloga kot je navedeno v prvi alineji,
* glede na predloge sprememb in dopolnitev se uskladijo tudi kazenske določbe.

**5. Materialne obveznosti, ki bodo nastale s sprejemom predlaganega odloka:**

Zaradi sprejema predlaganega odloka za Mestno občino Nova Gorica ne bodo nastale dodatne finančne obveznosti.

**Mestnemu svetu Mestne občine Nova Gorica predlagamo, da predlog odloka obravnava in sprejme.**

Samo Turel

ŽUPAN

Pripravila:

Martina Remec Pečenko

Vodja Oddelka za gospodarstvo

in gospodarske javne službe